b'\n_START_ARTICLE_\nMihai B\xc4\x83lan\n_START_SECTION_\nBiografie\n_START_PARAGRAPH_\nMihai Balan s-a n\xc4\x83scut pe 15 februarie 1954, \xc3\xaen satul Trebujeni, raionul Orhei, RSS Moldoveneasc\xc4\x83, Uniunea Sovietic\xc4\x83. \xc3\x8entre anii 1972-1974 a satisf\xc4\x83cut serviciul militar obligatoriu \xc3\xaen termen. \xc3\x8entre 1974-1979 a studiat la Universitatea de Stat din Moldova, Facultatea de Filologie (limba \xc8\x99i literatura rom\xc3\xa2n\xc4\x83, specialitatea jurnalism). Din 1979 p\xc3\xa2n\xc4\x83 \xc3\xaen 1980 a fost vicepre\xc8\x99edinte al Comitetului Sindical al Universit\xc4\x83\xc8\x9bii de Stat din Moldova, ca apoi \xc3\xaentre anii 1980-1984 s\xc4\x83 fie pre\xc8\x99edintele comitetului sindical. \xc3\x8en aceea\xc8\x99i ani (1980-1984) a fost lector la facultatea de jurnalism a Universit\xc4\x83\xc8\x9bii de Stat din Chi\xc8\x99in\xc4\x83u \xc3\x8entre 1984-1990 a fost consilier \xc8\x99i \xc8\x99ef de sec\xc8\x9bie \xc3\xaen organele de partid (Chi\xc8\x99in\xc4\x83u). Din 1990 p\xc3\xa2n\xc4\x83 \xc3\xaen 1994 a lucrat \xc3\xaen cadrul Ministerului Afacerilor Externe al RM: 1990-1992 \xe2\x80\x94 \xc8\x98ef de sec\xc8\x9bie la direc\xc8\x9bia financiar\xe2\x80\x93administrativ\xc4\x83, 1992-1993 \xe2\x80\x94 \xc8\x99ef-adjunct al Direc\xc8\x9biei Consulare, 1993\xe2\x80\x931994 \xe2\x80\x94 \xc8\x99eful Direc\xc8\x9biei Consulare. \xc3\x8en anul 1992 a sus\xc8\x9binut cursuri diplomatice \xc3\xaen cadrul Ministerului Afacerilor Externe al Rom\xc3\xa2niei, iar \xc3\xaen 1994 - cursuri diplomatice \xc3\xaen cadrul Ministerului Afacerilor Externe al Japoniei. Din 1994 p\xc3\xa2n\xc4\x83 \xc3\xaen 1995 a lucrat ca consilier, \xc3\xaens\xc4\x83rcinat cu afaceri a.i., Ambasada Republicii Moldova \xc3\xaen Israel, iar \xc3\xaentre 1995 \xc8\x99i 2001 a \xc3\xaendeplinit func\xc8\x9bia de Ambasador Extraordinar \xc8\x99i Plenipoten\xc8\x9biar al Republicii Moldova \xc3\xaen Statul Israel. \xc3\x8entre 2001 \xc8\x99i 2005 Mihai Balan a revenit la Ministerul Afacerilor Externe, fiind \xc8\x99ef al Direc\xc8\x9biei Generale Consulare. Din ianuarie p\xc3\xa2n\xc4\x83 \xc3\xaen mai 2002 a fost la Centrul European de Studii \xc3\xaen domeniul securit\xc4\x83\xc8\x9bii \xe2\x80\x9cGeorge Marshal\xe2\x80\x9d, Garmisch, Germania. \xc3\x8entre anii 2006\xe2\x80\x932008 a activat \xc3\xaen sectorul privat. Din 2009 p\xc3\xa2n\xc4\x83 \xc3\xaen 2010 a fost Consilier al Pre\xc8\x99edintelui Republicii Moldova Mihai Ghimpu pe probleme de politic\xc4\x83 extern\xc4\x83 \xc8\x99i integrare european\xc4\x83. \xc3\x8entre 2010\xe2\x80\x932011 a activat ca Ambasador Extraordinar \xc8\x99i Plenipoten\xc8\x9biar al Republicii Moldova \xc3\xaen Republica Elen\xc4\x83 \xc8\x99i Republica Cipru. \xc3\x8en ianuarie\xe2\x80\x93octombrie 2012 a activat \xc3\xaen calitate de Ambasador Extraordinar \xc8\x99i Plenipoten\xc8\x9biar al Republicii Moldova \xc3\xaen Statul Israel. La 25 octombrie 2012, prin Hot\xc4\x83r\xc3\xa2rea Parlamentului Republicii Moldova Nr. 224, cu votul a 60 de deputa\xc8\x9bi, a fost numit \xc3\xaen func\xc8\x9bia de Director al Serviciului de Informa\xc8\x9bii \xc8\x99i Securitate al Republicii Moldova.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nMihai Balan este c\xc4\x83s\xc4\x83torit cu vedeta de televiziune Ludmila Balan, cu care are 2 copii: c\xc3\xa2nt\xc4\x83re\xc8\x9bul Dan Balan \xc8\x99i prezentatoarea de televiziune Sanda Balan. Pe l\xc3\xa2ng\xc4\x83 limba matern\xc4\x83 - rom\xc3\xa2na, Mihai Balan mai cunoa\xc8\x99te limbile englez\xc4\x83 \xc8\x99i rus\xc4\x83.'